Aplicatii
Aplicația 1

La data de 15 mai 2025, A este angajat ca specialist IT într-o societate, în baza unui contract individual de muncă pe durată nedeterminată.

La data de 12 octombrie 2025, în urma unui accident rutier, A intră în concediu medical pentru incapacitate temporară de muncă, pentru o perioadă de două luni, în baza certificatului medical eliberat conform legii.

Angajatorul refuză plata indemnizației aferente concediului medical, motivând că salariatul nu ar îndeplini condițiile legale pentru acordarea acesteia.

Salariatul contestă refuzul angajatorului.

Cerințe: 

1. Verificați dacă sunt îndeplinite condițiile legale pentru acordarea indemnizației de concediu medical.

2. Stabiliți modul de calcul al indemnizației pentru incapacitate temporară de muncă.

3. Precizați cine suportă indemnizația de concediu medical și pe ce perioadă.

4. Analizați dacă refuzul angajatorului de a plăti indemnizația este legal. Argumentați răspunsul.
5. În interpretarea dispozițiilor Ordonanței de urgență a Guvernului nr. 158/2005 privind concediile și indemnizațiile de asigurări sociale de sănătate, în conformitate cu care dreptul salariatului la concediu medical este generat de îndeplinirea condiției stagiului de cotizare, în situația în care salariatul nu îndeplinește condiția pentru a beneficia de concediul și indemnizația de incapacitate de muncă și totuși nu poate munci, fiind în incapacitate, clarificați situația absențelor înregistrate de acesta la locul de muncă.

6. Indicați obligațiile angajatorului în legătură cu concediul medical al salariatului.

7. Precizați modalitățile prin care salariatul poate contesta refuzul acordării indemnizației.

Aplicația 2

Societatea Alfa SRL angajează o salariată, B, în funcția de consultant, în baza unui contract individual de muncă pe durată nedeterminată, cu normă întreagă.

După 5 luni de activitate, salariata prezintă angajatorului un certificat medical din care rezultă că urmează să intre în concediu de maternitate.

De asemenea, dispunem și de următoarele informații. Angajatorul:

· solicită informații privind durata concediului; 

· nu este sigur dacă salariata îndeplinește condițiile pentru acordarea indemnizației; 

· are nelămuriri cu privire la cine suportă indemnizația și cum se calculează aceasta. 

Cerințe:

1. Precizați condițiile legale pentru acordarea concediului și indemnizației de maternitate.

2. Indicați durata concediului de maternitate și modul de repartizare a acestuia. 

3. Stabiliți modul de calcul al indemnizației de maternitate.

4. Precizați cine suportă indemnizația de maternitate și mecanismul de recuperare a sumelor.

5. Indicați obligațiile angajatorului în legătură cu acordarea concediului de maternitate.

6. Analizați dacă salariata poate beneficia de indemnizație în situația în care nu îndeplinește stagiul minim de cotizare.

7. Precizați efectele concediului de maternitate asupra contractului individual de muncă.

8. Analizați impactul modificărilor legislative recente (inclusiv OUG nr. 91/2025) asupra acordării indemnizației de maternitate.

9. Calculați indemnizația de maternitate, cunoscând că media veniturilor brute din ultimele 6 luni este de 6.000 lei.

Aplicația 3
Salariatul X este angajat cu normă întreagă în cadrul societății Alfa SRL.

La data de 7 februarie 2026 (sâmbătă), acesta intră în concediu medical pentru incapacitate temporară de muncă, în baza unui certificat medical emis pentru perioada 7 februarie – 20 februarie 2026.

Ulterior, concediul medical este prelungit fără întrerupere, printr-un al doilea certificat medical, pentru perioada 21 februarie – 5 martie 2026.

Angajatorul procedează astfel:

· scade prima zi calendaristică din certificat (7 februarie);

· scade încă o zi lucrătoare din al doilea certificat, considerând că fiecare certificat trebuie diminuat.

Salariatul contestă modul de calcul al indemnizației.
Aplicația 4
Domnul Urs este angajat cu contract individual de muncă cu timp parțial (4 ore/zi), pe durată determinată de 6 luni, începând cu data de 1 aprilie 2026.

La data de 10 mai 2026, acesta suferă un accident rutier grav, fiind supus unei intervenții chirurgicale de urgență. Medicul îi eliberează certificat medical pentru incapacitate temporară de muncă pentru o perioadă de 30 de zile.

Angajatorul refuză plata indemnizației, motivând că salariatul nu îndeplinește stagiul minim de cotizare.

La încetarea contractului individual de muncă, salariatul mai are zile de concediu de odihnă neefectuate.

Cerințe:

a) Precizați care este stagiul minim de asigurare prevăzut de OUG nr. 158/2005 privind concediile şi indemnizaţiile de asigurări sociale de sănătate, cu modificările și completările ulterioare. 

b) Arătați, argumentat, opinia dumneavoastră cu privire la dreptul domnului Urs de a beneficia de concediu și indemnizație pentru incapacitate temporară de muncă. 

c) Precizați cum se determină cuantumul brut lunar al indemnizației pentru incapacitate temporară de muncă. 

d) În situația în care domnul Urs se află în incapacitate temporară de muncă, ce se întâmplă cu contractul individual de muncă al acestuia? 

e) Dacă la data încetării contractului individual de muncă îi mai rămân zile de concediu de odihnă neefectuate, cum vor fi acestea compensate?

f) De câte zile de concediu de odihnă beneficiază un salariat cu contract cu timp parțial?

Aplicația 5
Salariata B desfășoară activitate în funcția de contabil la angajatorul R, în temeiul contractului individual de muncă pe durată nedeterminată, începând cu 01.01.2014. Potrivit contractului, salariata beneficiază de un concediu de odihnă anual de 24 de zile lucrătoare. În anul 2023 a beneficiat de un număr de 20 de zile de concediu de odihnă. 

În perioada 01.02.2025-01.04.2025, salariata a urmat un curs de pregătire profesională, beneficiind de concediu pentru formare profesională, acordat de angajator pentru acest interval.

La data de  01.04.2025 salariata B a revenit la locul de muncă și a desfășurat activitate neîntrerupt pentru o perioadă de 6 luni, respectiv până la data de 31.10.2025. 

În 16.10.2025 depune la angajator o cerere prin care solicită acordarea concediului de maternitate începând cu data de 01.11.2025, în temeiul art. 50 lit. a) din Codul muncii.

Salariata B a beneficiat de concediu de maternitate până la data de 01.03.2026.

La data de 01.03.2025 depune o cerere de acordare a concediului pentru creșterea copilului în vârstă de până la 2 ani.

Cerințe:

1) Salariata solicită revenirea la locul de muncă începând cu data de 01.03.2026. În ce condiții poate reveni salariata B la locul de muncă începând cu data de 01.03.2026 și ce obligații are angajatorul (privind emiterea unor decizii și înregistrarea documentelor). 3 pct.
2) Salariata revine la locul de muncă începând cu data de 01.03.2026 și solicită acordarea concediului de odihnă restant aferent anilor 2022-2025 și acordarea în avans a concediului pentru anul 2026. Are dreptul la zilele de concediu de odihnă? Dacă da, motivați și arătați numărul de zile care se cuvin. Dacă nu, motivați. 3 pct.
3) Salariata revine la locul de muncă începând cu data de 01.03.2026. La data de 20.03.2026 beneficiază de concediu de incapacitate temporară de muncă pentru 7 zile. Are dreptul la indemnizație de concediu de incapacitate temporară de muncă? Motivați. 3 pct.

Aplicația 6
Un salariat al societății X a prestat activitate în data de 1 mai, zi de sărbătoare legală.

Angajatorul nu i-a acordat spor salarial pentru munca prestată, însă i-a oferit o zi liberă corespunzătoare în data de 5 iunie.

Salariatul consideră că drepturile sale nu au fost respectate și solicită acordarea unui spor de 100% din salariul de bază pentru munca prestată în ziua de sărbătoare legală.

Analizați dacă angajatorul și-a îndeplinit obligațiile legale privind compensarea muncii prestate în zi de sărbătoare legală și stabiliți dacă salariatul este îndreptățit la acordarea sporului salarial.
Aplicația 7
Un salariat al societății X, având program normal de lucru de 8 ore/zi, este solicitat de angajator să presteze activitate în data de 1 mai (zi de sărbătoare legală), lucrând 10 ore.

Angajatorul nu acordă timp liber corespunzător și nici sporuri salariale.

Salariatul solicită compensarea muncii prestate.

Analizați modul de compensare a muncii suplimentare prestate în zi de sărbătoare legală.

Aplicația 8
X este angajat al societății Alfa SRL în funcția de șofer autocamion pentru transport internațional de marfă, desfășurând activitatea în cadrul Uniunii Europene.

Conform contractului individual de muncă și fișei postului, acesta are obligația de a respecta timpii de conducere și perioadele de odihnă, potrivit legislației europene aplicabile, precum și de a utiliza corect tahograful digital și cardul de șofer, în vederea evidențierii activității desfășurate.

Pe parcursul executării contractului, activitatea salariatului a fost monitorizată prin intermediul datelor înregistrate de tahograf, care evidențiază distinct perioadele de conducere, alte activități, disponibilitate și odihnă.

După încetarea contractului individual de muncă, salariatul formulează acțiune în instanță solicitând ca perioadele de repaus zilnic și săptămânal efectuate în cabina autocamionului, pe durata curselor internaționale, să fie considerate timp de muncă și să fie incluse în calculul drepturilor salariale.

Acesta susține că, pe durata acestor perioade, nu avea posibilitatea reală de a dispune liber de timpul său, fiind constrâns de specificul activității și de obligațiile profesionale.

Angajatorul arată că perioadele de odihnă sunt evidențiate distinct în tahograf și că salariatul nu avea obligația de a rămâne la dispoziția societății în aceste intervale.

Analizați dacă perioadele de odihnă efectuate de șofer în cabina autocamionului pot fi considerate timp de muncă, în lumina legislației aplicabile și a jurisprudenței europene.
Clarificați noțiunile de timp de muncă și timp de odihnă în transportul rutier

Aplicația 9
X este angajat al societății Alfa SRL în funcția de șofer autocamion pentru transport internațional.

Conform instrucțiunilor interne, în perioadele de așteptare dintre curse, șoferul are obligația:

· să rămână în proximitatea vehiculului; 

· să fie permanent disponibil telefonic; 

· să poată relua activitatea în cel mult 15 minute de la solicitarea dispeceratului; 

· să nu părăsească zona stabilită de angajator fără acordul acestuia. 

Aceste perioade sunt înregistrate în tahograf ca „disponibilitate” sau „odihnă”.

După încetarea contractului, salariatul solicită instanței ca aceste perioade să fie recunoscute ca timp de muncă și remunerate corespunzător.

Analizați dacă perioadele respective pot fi considerate timp de muncă, în raport cu criteriul stabilit de CJUE.

Aplicația 10
Societatea Alfa SRL are angajată pe doamna B în baza unui contract individual de muncă cu timp parțial, de 4 ore/zi, pe durată nedeterminată.

Contractul prevede un drept anual la 20 de zile lucrătoare de concediu de odihnă.

În cursul anului, angajatorul apreciază că, având în vedere durata redusă a timpului de muncă, salariata ar trebui să beneficieze de un concediu de odihnă proporțional cu fracțiunea de normă, respectiv 10 zile lucrătoare.

Totodată, angajatorul susține că zilele de concediu trebuie acordate doar în zilele în care salariata ar fi lucrat efectiv, pentru a evita acordarea unui număr mai mare de zile libere decât cele corespunzătoare programului de lucru.

Salariata contestă această interpretare, solicitând acordarea integrală a concediului de odihnă prevăzut în contract.

I. Analizați modul de acordare a concediului de odihnă în cazul contractelor de muncă cu timp parțial, stabilind dacă poziția angajatorului este legală.

II. Salariata beneficiază de un salariu brut lunar de 3.000 lei și de un concediu de odihnă de 20 de zile lucrătoare anual. În luna iunie, aceasta efectuează 5 zile de concediu de odihnă, luna având 20 de zile lucrătoare.

Calculați indemnizația de concediu de odihnă aferentă perioadei efectuate.

Aplicația 11
Extras din Contractul colectiv de muncă al Societății “Alfa” SRL:

(…) “Prin derogare de la prevederile art. 31 alin. (1) din Codul muncii, la încheierea contractului individual de muncă se poate prevedea o perioadă de probă de maximum 90 de zile, atât la funcțiile de execuție cât și de conducere”.

(…) „Prin derogare de la prevederile art. 75 din Codul muncii, persoanele concediate pentru necorespundere profesională beneficiază de un preaviz ce nu poate fi mai mic de 15 zile lucrătoare”.

(…) „Prin derogare de la prevederile art. 81 alin. (4) din Codul muncii, termenul de preaviz în cazul demisiei este de 45 de zile atât în cazul funcțiilor de execuție, cât și în cazul funcțiilor de conducere”.

Care dintre prevederile de mai sus produc efecte juridice și care sunt lovite de nulitate? Explicați.

Aplicația 12
La nivelul societății X s-a încheiat un CCM în luna august 2023 cu o durată de 24 luni. Acesta cuprinde următoarele clauze:

Art. 25 – Salariații au dreptul la un concediu anual de odihnă de 22 zile lucrătoare.

Art. 30 – Munca suplimentară se compensează doar în condițiile în care în decursul unei luni se efectuează cel mult 5 ore pe zi. Pentru orele excedentare se va achita un spor la salariu în valoare de 50% din salariul de bază corespunzător respectivelor ore.

Salariatul X solicită:

· Constatarea nulitatății art. 25 din CCM pe motiv că în contractul său individual de muncă s-a menționat că va avea dreptul la un concediu de 25 de zile lucrătoare.

· Nulitatea art. 30 din CCM pe motiv că sunt încălcate prevederile art. 122 și art. 123 din Codul muncii.

Cum veți proceda față de prevederile CCM?

Aplicația 13
Societatea „Alfa” SA a întârziat plata salariilor cu 4 luni. Salariații se strâng pentru a discuta ce este de făcut în această situație.

Dl. Anton propune declanșarea unui conflict colectiv de muncă. O grevă generală va determina angajatorul la plata salariilor.

Dl. Bucur susține că fără să se organizeze într-un sindicat nu pot să-și apere drepturile, deoarece legea prevede că salariații pot fi reprezentați la negocieri prin sindicat.

Dl. Constantin decide să demisioneze. El nu va acorda niciun preaviz angajatorului, deoarece nici acesta din urmă nu și-a îndeplinit obligațiile contractuale. Ceilalți salariați îi atrag atenția că în acest caz nu își va mai putea recupera salariile restante, ba în plus va trebui să plătească și despăgubiri pentru neacordarea preavizului.

Dl. Dan propune să se meargă în grup la ministerul de resort, solicitând plata salariilor restante.   

Dl. Enache propune ca salariații să vină la fabrică, dar să lucreze lent/superficial și să producă mai multe rebuturi. Nimeni nu poate fi obligat să lucreze bine, dacă nu i se plătește salariul.

Cerință:

1. Sunteți invitat la Adunarea generală a salariaților și ascultați punctele de vedere prezentate mai sus. Cine are dreptate? 

2. Cum îi sfătuiți pe salariați să procedeze?

Aplicația 14
Societatea Alfa SRL are un număr de 25 de salariați și își desfășoară activitatea în domeniul serviciilor.

Deși în unitate nu există un contract colectiv de muncă încheiat, angajatorul nu a inițiat procedura de negociere colectivă, apreciind că încheierea unui contract colectiv este facultativă și depinde exclusiv de voința sa.

Ulterior, un grup de salariați solicită declanșarea negocierii colective. Angajatorul refuză, invocând faptul că nu este obligat să încheie un contract colectiv de muncă.

Salariații sesizează inspectoratul teritorial de muncă și iau în considerare declanșarea unui conflict colectiv de muncă.

Cerințe:

1. Este contractul colectiv de muncă obligatoriu? Motivați. 

2. Care sunt consecințele juridice ale refuzului angajatorului de a declanșa negocierea colectivă?
